รองนายกรัฐมนตรี และรัฐมนตรีว่าการกระทรวงกลาโหม เผย นำรายชื่อ ส.ว. ขึ้นทูลเกล้าฯ แล้ว พร้อมปัดกระแสวิจารณ์ ส่วนการจัดตั้งรัฐบาลหรือการแต่งตั้งคณะรัฐมนตรี ขอให้ได้ตัวนายกรัฐมนตรีก่อน
พลเอก ประวิตร วงษ์สุวรรณ รองนายกรัฐมนตรี และรัฐมนตรีว่าการกระทรวงกลาโหม เปิดเผยว่า ได้นำชื่อสมาชิกวุฒิสภา หรือ ส.ว. ขึ้นทูลเกล้าฯ แล้ว พร้อมระบุถึงกระแสวิพากษ์วิจารณ์ว่า รายชื่อ ส.ว. ล้วนเป็นบุคคลใกล้ชิด บุคคลในคณะรักษาความสงบแห่งชาติ หรือ คสช. หรือ อดีตรัฐมนตรี ว่า ในส่วนของอดีตรัฐมนตรีในรัฐบาลชุดนี้ ที่ลาออกไปเป็น ส.ว. เป็นเพียงส่วนน้อย กว่า 10 คนเท่านั้น ซึ่งมองว่า เป็นการลาออกไปทำงานช่วยเหลือรัฐบาล เช่นเดียวกับ พลเอก ปรีชา จันทร์โอชา น้องชายนายกรัฐมนตรี ก็เป็นการลาออกไปทำหน้าที่ ส.ว. ต่อ หลังจากเคยดำรงตำแหน่งสมาชิกสภานิติบัญญัติแห่งชาติ (สนช.) โดยไม่ขอกล่าวถึงกรณีกระแสวิพากษ์วิจารณ์เรื่องการขาดประชุม สนช. ขอให้ไปถามเจ้าตัวเอง และปฏิเสธว่า ไม่ทราบเรื่องกรณี สนช. ลาออกเพื่อไปสมัคร ส.ว. กว่า 60         รองนายกรัฐมนตรี และรัฐมนตรีว่าการกระทรวงกลาโหม ยังปฏิเสธว่า ไม่ทราบรายละเอียดเรื่องการจัดตั้งรัฐบาล เนื่องจาก ยังไม่มีการเลือกนายกรัฐมนตรี จึงยังไม่ใช่เวลาที่เหมาะสมที่จะกล่าวถึงตำแหน่งรองนายกรัฐมนตรี หรือรัฐมนตรีว่าการกระทรวงกลาโหม ว่าจะเป็นตัวเอง หรือพลเอกอนุพงษ์ เผ่าจินดา รัฐมนตรีว่าการกระทรวงมหาดไทย และมองว่าเรื่องสุขภาพของตัวเอง ไม่เกี่ยวกับจะมีการพูดเรื่องตำแหน่งในรัฐบาลใหม่หรือไม่ เนื่องจาก การพิจารณาตำแหน่งรัฐมนตรี ขึ้นอยู่กับดุลพินิจของนายกรัฐมนตรีคนใหม่ ส่วนตัวนายกรัฐมนตรีจะเป็นหน้าเดิมหรือไม่ ก็ยังไม่สามารถตอบได้เช่นกัน